Informatīvais ziņojums

**par Eiropas Savienības Tieslietu un iekšlietu ministru padomes 2012. gada 25.-26.oktobra sanāksmē izskatāmajiem jautājumiem**

##### I Ministru padomes sanāksmes darba kārtība

Luksemburgā, 2012. gada 25.-26. oktobrī, notiks kārtējā Eiropas Savienības (turpmāk – ES) Tieslietu un iekšlietu ministru padomes sanāksme (turpmāk – Padomes sanāksme), kuras darba kārtībā ir ietverti šādi Tieslietu ministrijas kompetencē esošie jautājumi:

1. Priekšlikums Eiropas Parlamenta un Padomes direktīvai par noziedzīgi iegūtu līdzekļu iesaldēšanu un konfiskāciju ES;

2. Priekšlikums Eiropas Parlamenta un Padomes direktīvai par kriminālajām sankcijām par iekšējās informācijas ļaunprātīgu izmantošanu un tirgus manipulācijām;

3. Priekšlikums Eiropas Parlamenta un Padomes direktīvai par cīņu pret krāpšanu, kas skar Savienības finanšu intereses, izmantojot krimināltiesības;

4. Priekšlikums Eiropas Parlamenta un Padomes regulai par fizisku personu aizsardzību attiecībā uz personas datu apstrādi un to brīvu apriti.

Ņemot vērā jautājumu izskatīšanas būtību un ministriem uzdotos jautājumus, Latvijas nacionālās pozīcijas ir sagatavotas attiecībā uz pirmajiem diviem priekšlikumiem.

**II Latvijas nacionālās pozīcijas**

**1. Priekšlikums Eiropas Parlamenta un Padomes direktīvai par noziedzīgi iegūtu līdzekļu iesaldēšanu un konfiskāciju ES**

 Priekšlikuma, ar ko Eiropas Komisija ir nākusi klajā š.g. 12. martā, mērķis ir konfiscēt un atgūt peļņu, ko nozieguma izdarītāji gūst smagu un organizētu noziegumu rezultātā. Šī brīža ES līmeņa tiesisko regulējumu attiecībā uz noziedzīgi iegūtu līdzekļu iesaldēšanu un konfiskāciju veido vairāki Pamatlēmumi, kas pieņemti laika periodā no 2001. līdz 2007. gadam[[1]](#footnote-1), tomēr, ņemot vērā atšķirīgo pieeju to ieviešanā ES dalībvalstīs, Eiropas Komisija ir secinājusi, ka ir nepieciešama efektīvāka ES rīcība.

Priekšlikums paredz noteikt dalībvalstīm noteikumu minimumu attiecībā uz noziedzīgi iegūtu līdzekļu iesaldēšanu un konfiskāciju, ko veic, izmantojot tiešu konfiskāciju, vērtību konfiskāciju, paplašinātu konfiskāciju, konfiskāciju bez notiesājoša sprieduma (noteiktajos gadījumos) un konfiskāciju, ko piemēro trešajai personai. Šādu noteikumu minimuma pieņemšana ļaus turpināt līdzekļu iesaldēšanas un konfiskācijas režīmu saskaņošanu dalībvalstīs.

Šobrīd notiek Priekšlikuma izskatīšana ES Padomē - diskusijas ekspertu līmenī. Viens no aktuālākiem diskusiju jautājumiem ir paplašinātā konfiskācija, proti, ekspertu līmenī nav panākts kompromiss par paplašinātās konfiskācijas tvērumu - uz cik plašu gadījumu loku būtu attiecināma paplašinātā konfiskācija. Tādējādi, Padomes sanāksmē ministri tiek aicināti diskutēt par kritērijiem, kādi būtu izvirzāmi paplašinātās konfiskācijas piemērošanai, lai nodrošinātu proporcionalitātes principa ievērošanu un savstarpēju atzīšanu.

Latvija konceptuāli atbalsta Priekšlikumu, jo uzskata to par būtisku instrumentu savstarpējās atzīšanas un savstarpējās sadarbības veicināšanai. Latvija piekrīt, ka Priekšlikumā ir nepieciešams ietvert normu par paplašināto konfiskāciju un ka šī panta piemērošanas jomai jābūt skaidri noteiktai un to nevar attiecināt uz mazāk smagiem noziegumiem. Turpmāko diskusiju ietvaros Latvija atbalstītu tādu kritēriju noteikšanu, kā, piemēram, noziegums vērsts uz materiāla labuma gūšanu un par noziegumu paredzēts brīvības atņemšanas sods.

**2.Priekšlikums Eiropas Parlamenta un Padomes direktīvai par kriminālajām sankcijām par iekšējās informācijas ļaunprātīgu izmantošanu un tirgus manipulācijām**

 Direktīvas projekta mērķis ir palielināt ieguldītāju uzticību un tirgus integritāti, aizliedzot tiem, kam pieejama iekšēja informācija, tirgoties ar finanšu instrumentiem, kas saistīti ar iekšējo informāciju un aizliedzot tirgus manipulācijas, izplatot nepatiesu informāciju vai baumas un veicot darījumus, kuru rezultātā tiek noteiktas neatbilstošas cenas.

Priekšlikumi par administratīvo sankciju nostiprināšanu un saskaņas nodrošināšanu ir iekļauti Regulas projektā par iekšējās informācijas ļaunprātīgu izmantošanu un tirgus manipulācijām (turpmāk – regulas projekts), kas arī paredz risināt citas būtiskas esošās sistēmas problēmas, bet direktīvas projekts, papildinot regulu, paredz prasību dalībvalstīm nodrošināt minimuma krimināltiesiskos noteikumus smagāko tirgus ļaunprātīgas izmantošanas gadījumu definēšanai.

 Dānijas prezidentūras laikā 2012.gada 26.-27. aprīlī ES Tieslietu un iekšlietu ministru padomes sanāksmē tika apstiprināta daļēja vispārējā pieeja par direktīvas projekta 5.- 12. pantam: uzkūdīšana, atbalstīšana, līdzdalība un mēģinājums, kriminālsankcijas, juridisko personu atbildība, sankcijas juridiskām personām, ziņojums, transponēšana, stāšanās spēkā un adresāti.

Šobrīd ekspertu līmenī tiek turpināts darbs pie direktīvas projekta pirmajiem četriem pantiem, kā arī pēc Padomes Juridiskā dienesta viedokļa saņemšanas[[2]](#footnote-2), aktualizējusies diskusija par *ne bis in idem* principa piemērošanu. *Ne bis in idem* principa piemērošana Priekšlikumā jāvērtē kopsakarā ar regulas projektu. Ievērojot minētās diskusijas, Padomes sanāksmē ministri tiek aicināti izteikt savu viedokli par *ne bis in idem* principa aizsardzību, proti, vai *ne bis in idem* principa aizsardzība ir būtiska attiecībā uz direktīvas un regulas priekšlikumu un pozitīvas atbildes gadījumā, vai *ne bis in idem* principa aizsardzība būtu jāatstāj katras dalībvalsts ziņā, piemērojot direktīvu un regulu.

 Latvija uzskata, ka svarīgi ir izslēgt iespēju, ka personai par vienu un to pašu nodarījumu varētu tikt piemēroti gan regulas projektā paredzētie finanšu sodi, gan direktīvas projektā paredzētie kriminālsodi par iekšējās informācijas izpaušanu un tirgus manipulāciju gadījumiem, kas būtu *ne bis in idem* principa pārkāpums. Tādējādi Latvija uzskata, ka *ne bis in idem* principa aizsardzība būtu jānodrošina direktīvas projektā iekļaujot izslēdzošo normu.

**III Citi Padomes sanāksmē izskatāmie jautājumi**

**1. Priekšlikumu Eiropas Parlamenta un Padomes direktīvai par cīņu pret krāpšanu, kas skar Savienības finanšu intereses, izmantojot krimināltiesības**

Š.g. 11.jūlijā Eiropas Komisija nāca klajā ar priekšlikumu Eiropas Parlamenta un Padomes direktīvai par cīņu pret krāpšanu, kas skar Savienības finanšu intereses, izmantojot krimināltiesības. Priekšlikums paredz pasākumus cīņā ar krāpšanu un citām prettiesiskām darbībām, kas ietekmē ES finanšu intereses, izmantojot krimināltiesības, proti, definējot noziedzīgos nodarījumus un nosakot sankcijas.

Priekšlikumā tiek definēta ES finanšu interešu būtība, uzskaitīti noziedzīgi nodarījumi, kas ietekmē ES finanšu intereses, noteiktas minimālās sankcijas juridiskajām personām un sodi fiziskajām personām, kā arī atrunāti dalībvalstu jurisdikcijas jautājumi.

Ar direktīvas pieņemšanu tiek paredzēts, ka spēku zaudēs 1995. gada 26. jūlija Konvencija par Eiropas Kopienu finanšu interešu aizsardzību[[3]](#footnote-3) (turpmāk – Konvencija), kas šobrīd ir vienīgais instruments, kas ir vērsts uz ES finanšu interešu aizsardzību, tostarp, tās 1996. gada 27. septembra protokols, 1996. gada 29. novembra protokols un 1997. gada 19. jūnija protokols.

Paredzēts, ka Padomes sanāksmē Eiropas Komisija prezentēs priekšlikumu. Ņemot vērā to, ka diskusijas ekspertu līmenī vēl nav uzsāktas, Latvija šobrīd turpina pētīt un analizēt instrumenta faktisko nepieciešamību, kā arī tā potenciālo lomu un ietekmi uz tiesību normu harmonizāciju ES.

Latvijā Konvencijas noteikumi ir pārņemti Krimināllikumā, un šobrīd praksē nav konstatēti būtiski trūkumi noziedzīgo nodarījumu kvalifikācijā saskaņā ar spēkā esošo Krimināllikuma regulējumu. Esošā regulējuma piemērošana nav radījusi nepieciešamību izdalīt ES un Latvijas finanšu intereses, tādējādi visas intereses, ko apdraud konkrētais noziedzīgais nodarījums, tiek vērtētas vienlīdzīgi.

Latvija uzskata, ka aizsardzības pasākumi ES līmenī, izmantojot krimināltiesības, ir nepieciešami, ja ES līmenī tiek secināts, ka praktiski priekšlikuma mērķi - noteikt nepieciešamos pasākumus krāpšanas un citu nelikumīgu darbību, kas apdraud ES intereses, apkarošanai, nav iespējams sasniegt izmantojot citus līdzekļus ārpus krimināltiesībām.

Turklāt, ja ES līmenī tiek secināts, ka priekšlikums ir nepieciešams, tad šobrīd tā izdošanas juridiskais pamats nav atbilstošs tā saturam. Līguma par ES darbību (turpmāk - LESD) 325.panta 4.punkts, uz kura pamata ir izstrādāts **priekšlikums, neparedz Eiropas Parlamentam un Padomei pieņemt direktīvas saskaņā ar parasto likumdošanas procedūru, lai noteiktu noteikumu minimumu noziedzīgu nodarījumu un sankciju definēšanai attiecībā uz noziedzīgiem nodarījumiem, kas vērsti pret** ES finanšu interesēm, kā tas, piemēram, ir paredzēts minētā līguma 83.pantā. LESD 83.panta 1. un 2.punkts, kam ir jābūt izmantotam par pamatu priekšlikumam, tiek uzskatīts par *lex specialis* attiecībā uz pārējo LESD kontekstā ar krimināltiesisko līdzekļu īstenošanu attiecībā uz noziegumiem, kuri ir uzskaitīti 83.panta 1.punktā un efektīvas harmonizācijas realizāciju 83.panta 2.punkta izpratnē.

 Latvija uzskata, ka krimināltiesību līdzekļiem ir jābūt izmantotiem tikai tad, kad tas ir būtiski, lai nodrošinātu attiecīgās ES politikas īstenošanu. Krimināltiesību instrumentiem, kuri ir izdoti uz LESD 83.panta 2.punkta pamata ir jāpapildina jau pieņemtos instrumentus, kuri nodrošina harmonizāciju LESD noteiktajās jomās.

Vienlaicīgi Latvija vērš uzmanība, ka **priekšlikumā šobrīd ietverti atsevišķi noteikumi, kas ir pārāk plaši un nav ciešā saistībā ar priekšlikuma mērķa sasniegšanu.**

**2. Priekšlikums Eiropas Parlamenta un Padomes regulai par fizisku personu aizsardzību attiecībā uz personas datu apstrādi un to brīvu apriti**

Padomes sanāksmē Prezidentūra plāno informēt dalībvalstu ministrus par aktuālo situāciju attiecībā uz Eiropas Komisijas priekšlikumu Eiropas Parlamenta un Padomes regulai par fizisku personu aizsardzību attiecībā uz personas datu apstrādi un to brīvu apriti.

Šobrīd ES padomē norisinās aktīvas diskusijas, strādājot pie priekšlikuma izvērtēšanas. Latvija kopumā atbalsta vienota datu aizsardzības regulējuma izveidi ES un uzskata, ka vienots datu aizsardzības regulējums stiprinās datu aizsardzību Eiropā, tādējādi radot mūsdienīgu, stingru, konsekventu un visaptverošu datu aizsardzības regulējumu ES. Tajā pašā laikā Latvija redz nepieciešamību veikt precizējumus vairākos būtiskos jautājumos, tostarp, attiecībā uz deleģētajiem aktiem, pārmērīgu administratīvo slogu, kā arī privātā un publiskā sektora nošķiršanu.

1995.gadā tika pieņemta Eiropas Parlamenta un Padomes Direktīva 95/46/EK par personu aizsardzību attiecībā uz personas datu apstrādi un šādu datu brīvu apriti, kas arī šobrīd ir dalībvalstu nacionālajos tiesību aktos iedzīvināts pamata instruments personas datu aizsardzībai.

Eiropas Komisija 2010.gada 4. novembrī nāca klajā ar paziņojumu „Visaptverošā pieeja personas datu aizsardzībai Eiropas Savienībā” ar mērķi iezīmēt ES līmenī veicamos pasākumus, lai nodrošinātu visaptverošu pieeju personas datu aizsardzībā ES. Rosinot stiprināt personas datu aizsardzību ES, tiek izvirzīti divi galvenie mērķi: aizsargāt personas pamattiesības un garantēt personas datu brīvu plūsmu starp ES dalībvalstīm.

Attiecīgi, pamatojoties uz dalībvalstu iesniegtajiem viedokļiem attiecībā uz 2010.gadā izplatīto paziņojumu, Komisija 2012.gada 25.janvārī nāca klajā ar dokumentu paketi, kuras mērķis ir uzsākt visaptverošu ES datu aizsardzības noteikumu reformu. Šobrīd tiek piedāvāti divi tiesību instrumenti: regula par fizisku personu aizsardzību attiecībā uz personas datu apstrādi un šādu datu brīvu apriti un direktīva par personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu vai uzsāktu kriminālvajāšanu vai kriminālsodu izpildi un brīvu šādu datu brīvu apriti.

Izplatot jauno priekšlikumu regulai, Eiropas Komisija piedāvā modernizēt jau pastāvošos principus, izveidojot vienotus datu aizsardzības noteikumus, kas būtu spēkā visā ES teritorijā, jo pašreiz regulējums personas datu aizsardzības jomā nav harmonizēts un katrā ES dalībvalstī tiek regulēts atšķirīgi.

**IV Latvijas delegācija**

Delegācijas vadītājs:

 **Mārtiņš Lazdovskis**, Tieslietu ministrijas valsts sekretārs

Delegācijas dalībnieki: **Inguss Kalniņš**, Tieslietu ministrijas valsts sekretāra vietnieks stratēģijas jautājumos

**Sandris Laganovskis**, tieslietu nozares padomnieks Latvijas Republikas **Pastāvīgajā** pārstāvniecībā ES

Tieslietu ministra p.i.

kultūras ministre                                                          Ž.Jaunzeme-Grende

22.10.2012 11:00

1625

Katrīna Veismane

67036913, Katrina.Veismane@tm.gov.lv

1. Pamatlēmums 2001/500/TI, ar kuru saskaņā dalībvalstīm ir pienākums sekmēt konfiskāciju tā, lai varētu konfiscēt vērtības; Pamatlēmums 2005/212/TI, kas paredz saskaņot tiesību aktus par konfiskāciju; Pamatlēmums 2003/577/TI, kas paredz iesaldēšanas rīkojumu savstarpēju atzīšanu; Pamatlēmums 2006/783/TI, kas paredz iesaldēšanas rīkojumu savstarpēju atzīšanu; Padomes Lēmums 2007/845/TI par informācijas apmaiņu un sadarbību starp **dalībvalstu līdzekļu atguves dienestiem** [↑](#footnote-ref-1)
2. 12979/12 LIMITE [↑](#footnote-ref-2)
3. Latvijā konvencija ir ratificēta un tā stājās spēkā 2004.gada 20.novembrī. Konvencijas noteikumi attiecīgi ir pārņemti Latvijas nacionālajos tiesību aktos. [↑](#footnote-ref-3)